b'\n_START_ARTICLE_\nSalmonsens konversationsleksikon\n_START_PARAGRAPH_\nSalmonsens konversationsleksikon er et dansk leksikon. Dets f\xc3\xb8rste utgave ble utgitt av Isac Salmonsen som Salmonsens Store Illustrerede Konversationsleksikon i 19 bind 1893\xe2\x80\x931911, p\xc3\xa5 Br\xc3\xb8drene Salmonsens forlag, som i 1911 ble overtatt av J. H. Schultz Forlag. Tittelen Salmonsens konversationsleksikon ble brukt p\xc3\xa5 annen utgave i 26 bind 1915\xe2\x80\x931930, som er Danmarks st\xc3\xb8rste leksikon gjennom tidene. Den tredje utgaven hadde tittelen Den lille Salmonsen og ble utgitt i 12 bind 1937\xe2\x80\x931940. En fjerde og siste utgave i ett bind, Den nye Salmonsen kom i 1949. I mellomtiden hadde man i 1941 begynt \xc3\xa5 utgi Salmonsens Leksikon-Tidsskrift (SLT) med et hefte hver m\xc3\xa5ned, som utkom i 15 \xc3\xa5rganger frem til 1955._NEWLINE_Etter f\xc3\xb8rste verdenskrig endret landegrensene seg s\xc3\xa5 dramatisk at da Salmonsen i 1918 gav ut det bindet som inneholdt artikkelen \xc2\xabEuropa\xc2\xbb, var det bare satt av plass til et kart som kj\xc3\xb8perne siden kunne lime inn selv, n\xc3\xa5r det var vedtatt hvor de nye grensene kom til \xc3\xa5 ligge._NEWLINE_Verkets f\xc3\xb8rste utgave inneholder forholdsvis mye stoff om Norge og norske forhold. Verket utkom p\xc3\xa5 et tidspunkt da det norske bokmarkedet fremdeles ble regnet som hjemmemarked for danske forlag, og danske forlag fremdeles var f\xc3\xb8rstevalg for mange norske forfattere. Ettersom det dertil manglet et norskprodusert leksikon, valgte forlagets redaksjon \xc3\xa5 utvikle leksikonet slik at det ogs\xc3\xa5 ble et naturlig leksikon for norske kunder.\n_START_SECTION_\nOpphavsrett\n_START_PARAGRAPH_\nLeksikonets to f\xc3\xb8rste utgaver er offentlig eiendom, mens de senere utgavene fortsatt omfattes av opphavsrett, ettersom det er g\xc3\xa5tt mindre enn 70 \xc3\xa5r siden deres publisering.'